Sprangrytter Marie (31) tapte i retten: Kan bli saksøkt
Marie Valdar Longem anmeldte sin OL-vinnende ekskjæreste for vold, men hun ble dømt og eksen ble frikjent. Nå kan hun bli saksøkt. Den franske sprangrytteren Kévin Staut (43) vant saken i retten. Fanny Colin er Stauts advokat. Hun mener det er i Longems fulle rett å anke dommen.  – Vi tar det til etterretning. Retten erklærte Kevin Staut uskyldig for anklagene som ble rettet mot ham av Longem, og erklærte samtidig Longem skyldig i å ha begått vold mot Kevin Staut. Domstolen bedømte også at Stauts uttalelser var sanne, sier Colin til VG.  – Det eneste offeret i denne saken er faktisk Kevin Staut, legger hun til.  Hun utelukker ikke at hennes klient vil forfølge den norske rytteren for ærekrenkelser.  – Vi forbeholder vi oss retten til å sette i gang alle tiltak, inkludert ærekrenkelse der det er aktuelt, sier Colin.  Kriminalretten i Lisieux i Frankrike dømte torsdag den norske rytteren, Marie Valdar Longem, til 1500 euro i bot for forsettlig vold og frikjente samtidig hennes ekskjæreste, Staut.  Retten fant ikke tilstrekkelig bevis for hennes påstand om vold.  Stauts advokat skriver til VG at det under rettssaken kom frem bevis for at anklagene mot Staut var falske.  – Dette er helt feil, og en ny falsk anklage fra Stauts side. Dommeren konkluderte med at blødende nese og påvist hjernerystelse ikke var tilstrekkelig bevis for at han hadde angrepet og skallet meg, sier hun til VG.  Fysisk konfrontasjon på hotellet De to rytterne anklaget hverandre for vold på et hotellrom 2. februar 2023, da de kom tilbake fra en tilstelning i forbindelse med et sprangridningsstevne Bordeaux. Longem sto frem i VG i 14. januar og fortalte sin versjon av saken. Dette skjedde etter at Staut hadde formidlet sin versjon til franske medier.  Longem og Staut hadde vært kjærester i vel et halvt års tid, men hadde kjent hverandre i mange år, da hendelsen som nå har blitt behandlet i retten skjedde.  Longem fortalte VG at hun følte seg forsømt av Staut under stevnet. Hun sjekket mobilen hans da de kom til hotellrommet.  – Mistankene jeg hadde hatt fikk jeg bekreftet da jeg leste noen meldinger, sa hun til VG. Anmeldte saken i Norge Etter å ha konfrontert ham, eskalerte situasjonen til fysisk konfrontasjon. Hun forteller at hun besvimte som følge av konfrontasjonen. Selv om hun forsøkte å anmelde hendelsen til det lokale politiet dagen etter, hindret språkproblemer henne i å gjøre det, hevder Longem.  Hun returnerte senere til Norge, hvor hun søkte medisinsk hjelp og leverte en anmeldelse til norsk politi. Staut har motsatt seg anklagene og hevder at det var Longem som skadet ham, og han har motanmeldt henne. Hun ble dømt i retten, mens han ble frikjent.  Mener hun skadet seg selv Staut avviser fullstendig Longems versjon, ifølge den franske sportsavisen L'Equipe. Han hevder at han sov på en sofa på rommet da Longem vekket ham og presset hardt på hans skadde kne. Avisen skriver at han fortalte politiet at han forsøkte å få tilbake telefonen sin.  Han hevder at Longem skadet seg selv ved å slå hodet mot pannen hans i forsøket på å få tilbake telefonen. Staut har også påstått at Longem var sjalu og flere ganger den kvelden skjelte ham ut. Ikke bekymret for OL-deltagelse  Den norske rytteren, Longem, frykter ikke å ikke være inkludert i OL i sommer. En ankesak i Frankrike blir først behandlet etter seks til ni måneder.  Nå som saken er anket betyr det at saken lever igjen, og at den dommen som først kom ikke nødvendigvis vil gjelde etter anken.  – Gjennom anken håper jeg at rettferdigheten seirer, og jeg frykter ikke for mulighetene til å konkurrere, sier Longem. 
Norsk sprangrytter Marie Valdar Longem ble torsdag dømt til 1500 euro i bot for forsettlig vold mot den OL-vinnende ekskjæresten Kévin Staut, som ble frikjent. De to anklaget hverandre for vold etter en hendelse på et hotell i februar 2023. Longem anker dommen og Stauts advokat antyder at hun kan forfølge Longem for ærekrenkelser. Den norske rytteren frykter ikke for mulighetene til OL-deltakelse.